**ԱՄՓՈՓԱԹԵՐԹ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՔԱՂԱՔԱՑԻԱԿԱՆ ՕՐԵՆՍԳՐՔՈՒՄ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՕՐԵՆՔԻ ՆԱԽԱԳԾԻ ՎԵՐԱԲԵՐՅԱԼ ՇՐՋԱԿԱ ՄԻՋԱՎԱՅՐԻ, ԱՌՈՂՋԱՊԱՀՈՒԹՅԱՆ, ԿՐԹՈՒԹՅԱՆ, ԳԻՏՈՒԹՅԱՆ, ՄՇԱԿՈՒՅԹԻ ԵՎ ՍՊՈՐՏԻ, ԲԱՐՁՐ ՏԵԽՆՈԼՈԳԻԱԿԱՆ ԱՐԴՅՈՒՆԱԲԵՐՈՒԹՅԱՆ, ԱՐՏԱԿԱՐԳ ԻՐԱՎԻՃԱԿՆԵՐԻ, ՏԱՐԱԾՔԱՅԻՆ ԿԱՌԱՎԱՐՄԱՆ ԵՎ ԵՆԹԱԿԱՌՈՒՑՎԱԾՔՆԵՐԻ, ԱՐՏԱՔԻՆ ԳՈՐԾԵՐԻ, ՖԻՆԱՆՍՆԵՐԻ, ԷԿՈՆՈՄԻԿԱՅԻ, ՊԱՇՏՊԱՆՈՒԹՅԱՆ ՆԱԽԱՐԱՐՈՒԹՅՈՒՆՆԵՐԻ, ԱԶԳԱՅԻՆ ԱՆՎՏԱՆԳՈՒԹՅԱՆ ԾԱՌԱՅՈՒԹՅԱՆ, ՈՍՏԻԿԱՆՈՒԹՅԱՆ, ՊԵՏԱԿԱՆ ԵԿԱՄՈՒՏՆԵՐԻ ԿՈՄԻՏԵԻ, ՎԻՃԱԿԱԳՐԱԿԱՆ ԿՈՄԻՏԵԻ, ՄԱՐԴՈՒ ԻՐԱՎՈՒՆՔՆԵՐԻ ՊԱՇՏՊԱՆԻ, ՀԱՅԱՍՏԱՆԻ ԳՈՐԾԱՏՈՒՆԵՐԻ ՀԱՆՐԱՊԵՏԱԿԱՆ ՄԻՈՒԹՅԱՆ, ՀԱՅԱՍՏԱՆԻ ԱՐՀՄԻՈՒԹՅՈՒՆՆԵՐԻ ԿՈՆՖԵԴԵՐԱՑԻԱՅԻ ԱՌԱՋԱՐԿՈՒԹՅՈՒՆՆԵՐԻ ԵՎ ԴԻՏՈՂՈՒԹՅՈՒՆՆԵՐԻ ԵՎ ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅԱՆ ՊԵՏԱԿԱՆ ՓՈՐՁԱԳԻՏԱԿԱՆ ԵԶՐԱԿԱՑՈՒԹՅԱՆ**

|  |  |  |  |  |
| --- | --- | --- | --- | --- |
| **Հ/Հ** | **Առաջարկության հեղինակը, գրության ամսաթիվը, գրության համարը** | **Առաջարկության բովանդակությունը** | **Եզրակացությունը** | **Կատարված փոփոխու**  **թյունը** |
|  | **1** | **2** | **3** | **4** |
|  | Ֆինանսների նախարարություն  29.08.2019թ.  N 01/11-4/14411-2019 | Նախագծի համաձայն՝ աշխատողի կյանքին կամ առողջությանը պատճառված վնասի համար սահմանված կարգով պատասխանատու ճանաչված իրավաբանական անձի լուծարման կամ ֆիզիկական անձի գործունեության դադարեցման դեպքում, եթե տուժողը չի ստանում ՀՀ քաղաքացիական օրենսգրքի (այսուհետ՝ Օրենսգիրք) 1086-րդ հոդվածի 2-րդ մասով նախատեսված վճարները, կյանքին կամ առողջությանը **պատճառված վնասի հատուցումը կատարվում է պետական բյուջեի միջոցների հաշվին՝ Հայաստանի Հանրապետության կառավարության կողմից լիազորված մարմնի միջոցով**։  ՀՀ Սահմանադրության 83-րդ հոդվածի համաձայն՝ յուրաքանչյուր ոք, օրենքին համապատասխան, ունի մայրության, բազմազավակության, հիվանդության, հաշմանդամության, աշխատավայրում դժբախտ պատահարների, խնամքի կարիք ունենալու, կերակրողին կորցնելու, ծերության, գործազրկության, աշխատանքը կորցնելու **և այլ դեպքերում սոցիալական ապահովության իրավունք**:  Վերանայված եվրոպական սոցիալական խարտիայի 12-րդ հոդվածի 1-ին և 3-րդ մասերի համաձայն՝ սոցիալական ապահովության իրավունքի արդյունավետ կիրառումն ապահովելու նպատակով Կողմերը պարտավորվում են հաստատել սոցիալական ապահովության համակարգ կամ այն պահպանել, փորձել սոցիալական ապահովության համակարգը աստիճանաբար բարձրացնել ավելի բարձր մակարդակի:  Գործատուի անվճարունակության դեպքում աշխատողների պահանջների պաշտպանության մասին կոնվենցիայի 9-րդ կետի համաձայն՝ աշխատանքային հարաբերություններից բխող` գործատուին ներկայացվող` աշխատողների պահանջների բավարարումն ապահովվում է **երաշխիքային հաստատությունների միջոցով**, եթե վճարումը չի կարող իրականացվել գործատուի կողմից` վերջինիս անվճարունակության պատճառով:  Սոցիալական ապահովության իրավունքի երաշխավորման, ապահովման ու պաշտպանության հիմնական առանձնահատկություններից մեկն այն է, որ սահմանադրական դրույթի հիման վրա սոցիալական ապահովության ծավալն ու ձևերը սահմանվում են օրենքով։ Սահմանադրական իրավակարգավորումից հստակ է, որ օրենսդրի հայեցողությանն է թողնված ինչպես սոցիալական ապահովության ծավալի՝ քանակական որոշակիության, այնպես էլ ձևերի ընտրության խնդիրը։ Տվյալ ոլորտում, համաչափության և համամասնականության հիմնարար սկզբունքների պահանջներից ելնելով` **հայեցողության սահմանները պայմանավորվում են, մի կողմից, պետության սոցիալ-տնտեսական հնարավորություններով, մյուս կողմից՝ սոցիալական պետության սահմանադրական բնույթի պահանջներով**։  Օրենսգրքի 1086-րդ հոդվածի համաձայն՝ կյանքին կամ առողջությանը պատճառված վնասի համար սահմանված կարգով պատասխանատու ճանաչված իրավաբանական անձի վերակազմակերպման դեպքում համապատասխան հատուցում վճարելու պարտականությունը կրում է նրա իրավահաջորդը: Նրան ներկայացվում են վնասի հատուցման մասին պահանջները:  Կյանքին կամ առողջությանը պատճառված վնասի համար սահմանված կարգով պատասխանատու ճանաչված իրավաբանական անձի լուծարման դեպքում համապատասխան վճարներն օրենքով կամ այլ իրավական ակտերով սահմանված կանոններով կապիտալացվում են` դրանք տուժողին վճարելու համար:  Օրենքով կամ այլ իրավական ակտերով կարող են սահմանվել վճարները կապիտալացնելու այլ դեպքեր:  ՀՀ կառավարության 2004թ. հուլիսի 22-ի «Հայաստանի Հանրապետության կառավարության 1992 թվականի նոյեմբերի 15-ի N 579 որոշման մեջ փոփոխություն կատարելու մասին» թիվ 1094-Ն որոշման 1-ին կետի համաձայն՝ ուժը կորցրած է ճանաչվել ՀՀ կառավարության 1992 թվականի նոյեմբերի 15-ի «Ձեռնարկությունների, հիմնարկների ու կազմակերպությունների (անկախ սեփականության ձևից) աշխատողներին աշխատանքային պարտականությունների կատարման հետ կապված խեղման, մասնագիտական հիվանդության և առողջության այլ վնասման հետևանքով պատճառված վնասի փոխհատուցման կարգի մասին կանոնները հաստատելու մասին» թիվ 579 որոշմամբ հաստատված կանոնների 16-րդ կետը, որի համաձայն՝ կազմակերպության լուծարման կամ վերակառուցման հետևանքով նրա գործունեության դադարեցման դեպքում վնասը փոխհատուցում է (վնասի փոխհատուցումը շարունակում է) նրա իրավահաջորդը, իսկ վերջինիս բացակայության դեպքում` սոցիալական ապահովության մարմինը` պետական բյուջեի հաշվին:  ՀՀ կառավարությունը 2009 թվականի հուլիսի 23-ին ընդունել է «Կյանքին կամ առողջությանը պատճառված վնասի համար` սահմանված կարգով պատասխանատու ճանաչված իրավաբանական անձի լուծարման կամ սնանկ ճանաչման դեպքում համապատասխան վճարների կապիտալացման և դրանք տուժողին վճարելու կարգը հաստատելու մասին» N 914-Ն որոշումը: Նշված որոշմամբ, սակայն, սահմանվել է միայն դրա ընդունումից հետո սահմանված կարգով պատասխանատու ճանաչված իրավաբանական անձի լուծարման կամ սնանկ ճանաչման դեպքում համապատասխան վճարների կապիտալացման և դրանք տուժողին վճարելու կարգը:  Արդյունքում, ներկայումս ՀՀ պետական բյուջեի միջոցներից շարունակվում է վճարվել աշխատանքային պարտականությունների կատարման հետ կապված առողջության վնասման հետևանքով պատճառված վնասի հատուցում միայն այն անձանց, որոնց պատճառված վնասի համար պատասխանատու ճանաչված կազմակերպությունները լուծարվել կամ վերակառուցվել են մինչև ՀՀ կառավարության 2004 թվականի հուլիսի 22-ի N 1094-Ն որոշման ուժի մեջ մտնելը: Համապատասխանաբար կարգավորումից դուրս է մնում աշխատանքի վայրում դժբախտ դեպքերի և մասնագիտական հիվանդությունների արդյունքում այն անձանց կյանքին և առողջությանը պատճառված վնասի հատուցման խնդիրը, որոնց պատճառված վնասի համար պատասխանատու ճանաչված կազմակերպությունները լուծարվել են 2004 թվականի օգոստոսի 11‑ից հետո:  ՀՀ ֆինանսների նախարարությունը, անշուշտ, կարևորում է սոցիալական պաշտպանության իրավունքի արդյունավետ ապահովումը: Այնուամենայնիվ, հարկ է նկատի ունենալ, որ այդ իրավունքի ապահովման մեխանիզմները քննարկելիս անհրաժեշտ է որպես ուղենիշ որդեգրել բյուջետային միջոցների նվազագույն ծավալի օգտագործմամբ լավագույն արդյունքի հասնելու, հանրային ֆինանսների նպատակային, խնայողաբար և արդյունավետ օգտագործելու սկզբունքները: Այս համատեքստում գտնում ենք, որ նախագծով առաջարկվող կարգավորումները համահունչ չեն հանրային ֆինանսների կառավարման ոլորտում ՀՀ կառավարության որդեգրած քաղաքականությանը և առաջարկում ենք աշխատանքային պարտականությունների կատարման հետ կապված առողջության վնասման հետևանքով պատճառված վնասի հատուցման հարցը քննարկել, օրինակ, արտադրական դժբախտ պատահարներից և մասնագիտական հիվանդություններից պարտադիր ապահովագրության համակարգի ներդրման կամ գործատուների գույքային ավանդների հիման վրա գործող երաշխիքային հաստատության հիմնադրման համատեքստում: Այսօրինակ լուծումները, մի կողմից, կնպաստեն աշխատանքի անվտանգության ապահովման և աշխատողների առողջության պահպանման հարցում պատասխանատվության բարձրացմանը, բայց և, մյուս կողմից, չեն հանգեցնի պետական բյուջեից լրացուցիչ ծախսերի առաջացմանը (տարեկան մինչև 166.3 մլն ՀՀ դրամ, որն ինչպես ՀՀ 2019 թվականի պետական բյուջեով, այնպես էլ 2020-2022 ՄԾԾ-ով նախատեսված չէ): | Չի ընդունվել: Մինչև ՀՀ կառավարության 2004թ. հուլիսի 22-ի N 1094-Ն որոշմամբ ՀՀ կառավարության 1992 թվականի նոյեմբերի 15-ի թիվ 579 որոշմամբ հաստատված կանոնների 16-րդ կետն ուժը կորցրած ճանաչելը (ուժի մեջ է մտել 2004 թվականի օգոստոսի 26-ից) վերջինիս համաձայն՝ աշխատանքի վայրում դժբախտ դեպքերի և մասնագիտական հիվանդությունների հետևանքով անձի կյանքին կամ առողջությանը պատճառված վնասի համար պատասխանատու կազմակերպության լուծարման կամ վերակառուցման հետևանքով նրա գործունեության դադարեցման և իրավահաջորդի բացակայության դեպքում վնասի հատուցումն իրականացնում էր սոցիալական ապահովության մարմինը` պետական բյուջեի հաշվին:  Ներկայում ՀՀ քաղաքացիական օրենսգրքի 1086-րդ հոդվածի կարգավորման համաձայն՝ կյանքին կամ առողջությանը պատճառված վնասի համար սահմանված կարգով պատասխանատու ճանաչված իրավաբանական անձի վերակազմակերպման դեպքում համապատասխան հատուցում վճարելու պարտականությունը կրում է նրա իրավահաջորդը: Նրան ներկայացվում են վնասի հատուցման մասին պահանջները:  Նշված հոդվածի 2-րդ մասի համաձայն՝ կյանքին կամ առողջությանը պատճառված վնասի համար սահմանված կարգով պատասխանատու ճանաչված իրավաբանական անձի լուծարման դեպքում համապատասխան վճարներն օրենքով կամ այլ իրավական ակտերով սահմանված կանոններով կապիտալացվում են` դրանք տուժողին վճարելու համար:  Կյանքին կամ առողջությանը պատճառված վնասի համար հատուցում կատարելու պարտականություն կրող կազմակերպության բացակայության դեպքերում վնասի հատուցման **հարցերը ՀՀ քաղաքացիական օրենսգրքով չեն կարգավորվում:**  Ներկայում կարգավորումից դուրս են մնում աշխատանքի վայրում դժբախտ դեպքերի և մասնագիտական հիվանդությունների արդյունքում այն անձանց կյանքին և առողջությանը պատճառված վնասի հատուցման խնդիրները, որոնց պատճառված վնասի համար պատասխանատու ճանաչված կազմակերպությունները լուծարվել են 2004 թվականի օգոստոսի 26-ից հետո, որի հետևանքով վնասի հատուցումը չի շարունակվում:  Միաժամանակ, պետք է նշել նաև, որ մի շարք դեպքերում՝ մինչև ՀՀ կառավարության **2004 թվականի** հուլիսի 22-ի N 1094-Ն որոշման ընդունումը՝ իրենց աշխատանքի ընթացքում վնաս ստացած աշխատողները, համապատասխան իրավակարգավորումների մասին տեղեկացված չլինելու պատճառով չեն դիմել սոցիալական ապահովության մարմին՝ երբ գործատուն լուծարվել է, և վերոնշյալ որոշումն ուժի մեջ մտնելուց հետո **որևէ փոխհատուցում ստանալու հնարավորություն չեն ունեցել և առ այսօր չունեն։**  Ներկայացված նախագիծն ուղղված է վերոնշյալ անձանց վնասի հատուցում ստանալու իրավունքի իրացման ապահովմանը:  Նման կարգավորման անհրաժեշտությունը, քաղաքացիների վնասի հատուցում ստանալու արդարացի պահանջի բավարարումից բացի, բխում է նաև ՀՀ ստանձնած միջազգային պարտավորություններից:  Մասնավորապես.  Վերանայված եվրոպական սոցիալական խարտիայի 12-րդ հոդվածի 1-ին և 3-րդ մասերի համաձայն՝ սոցիալական ապահովության իրավունքի արդյունավետ կիրառումն ապահովելու նպատակով Կողմերը պարտավորվում են հաստատել սոցիալական ապահովության համակարգ կամ այն պահպանել, փորձել սոցիալական ապահովության համակարգը աստիճանաբար բարձրացնել ավելի բարձր մակարդակի:  Հարկ է նշել նաև, որ Հայաստանի Հանրապետությունը աշխատանքային պարտականությունների կատարման հետ կապված խեղումով, մաuնագիտական հիվանդությամբ կամ առողջության այլ վնաuումով աշխատողներին պատճառված վնաuի փոխհատուցման պարտավորություններ է ստանձնել նաև Աշխատանքի միջազգային կազմակերպության «Արտադրական պատահարների դեպքում աշխատողներին փոխհատուցելու մասին» թիվ 17, «Մասնագիտական հիանդությունների դեպքում աշխատողներին փոխհատուցման մասին» թիվ 18 կոնվենցիաներով, ինչպես նաև 1994 թվականի uեպտեմբերի 9-ին Մոuկվայում ԱՊՀ անդամ պետությունների կառավարությունների ղեկավարների uտորագրած «Աշխատանքային պարտականությունների կատարման հետ կապված խեղումով, մաuնագիտական հիվանդությամբ կամ առողջության այլ վնաuումով աշխատողներին պատճառված վնաuի փոխհատուցման իրավունքների փոխադարձ ճանաչման մաuին» համաձայնագրով:  Առողջության վնասման հետևանքով պատճառված վնասի հատուցման հարցը արտադրական դժբախտ պատահարներից և մասնագիտական հիվանդություններից պարտադիր ապահովագրության համակարգի ներդրման կամ գործատուների գույքային ավանդների հիման վրա գործող երաշխիքային հաստատության հիմնադրման համատեքստում քննարկելու առաջարկի կապակցությամբ հարկ է նկատել, որ նշված լուծումներից որ մեկով էլ որ առաջնորդվելու լինի երկիրը միևնույնն է այդ կարգավորումները հնարավոր չի լինի տարածել մինչև դրանց ուժի մեջ մտնելը արձանագրված դեպքերի վրա: Ուստի, այս իմաստով գտնում ենք, որ մինչև նմանատիպ կարգավորումներ ամրագրելը աշխատանքի վայրում առողջությանը պատճառված վնասի հետևանքով համապատասխան հատուցում ստանալու իրավունք ունեցող անձանց համար պետք է ապահովել վնասի հատուցում ստանալու համապատասխան իրավական հիմքեր: |  |
|  | Շրջակա միջավայրի նախարարություն  19.08.2019թ.  N 1/04.3/12111-19 | Առաջարկություններ և առարկություններ չունի: |  |  |
|  | Առողջապահության նախարարություն  19.08.2019թ.  N ԱԹ/11.1/13577-19 | Առաջարկություններ և դիտողություններ չկան: |  |  |
|  | Արտակարգ իրավիճակների նախարարություն  21.08.2019թ.  N 01//6146-2019 | Առաջարկություններ և դիտողություններ չունի: |  |  |
|  | Կրթության, գիտության, մշակույթի և սպորտի նախարարություն  21.08.2019թ.  N 01/10.2/17170-19 | Առաջարկություններ և դիտողություններ չունի: |  |  |
|  | Բարձր տեխնոլոգիական արդյունաբերության նախարարություն  21.08.2019թ.  01/16.1/9809-2019 | Առաջարկություններ չունի: |  |  |
|  | Տարածքային կառավարման և ենթակառուցվածքների նախարարություն  22.08.2019թ.  N 01/21/12091-19 | Առաջարկություններ և դիտողություններ չունի: |  |  |
|  | Արտաքին գործերի նախարարություն  23.08.2019թ.  N 1111/10792-19 | Դիտողություններ և առաջարկություններ չկան: |  |  |
|  | Էկոնոմիկայի նախարարություն  30.08.2019թ.  01/09.2.2/8183-19 | Առաջարկություններ և առարկություններ չկան։ |  |  |
|  | Պաշտպանության նախարարություն  02.09.2019թ.  ՊՆ/510/1684-2019 | Դիտողություններ և առաջարկություններ չկան։ |  |  |
|  | Պետական եկամուտների կոմիտե  20.08.2019թ.  N /3-3/48450-2019 | Առաջարկություններ չկան: |  |  |
|  | Ոստիկանություն  20.08.2019թ.  N 01/24/20289-19 | Առաջարկություններ և առարկություններ չկան: |  |  |
|  | Ազգային անվտանգության ծառայություն  21.08.2019թ.  N 11/771 | Դիտողություններ և առաջարկություններ չունի: |  |  |
|  | Վիճակագրական կոմիտե  21.08.2019թ.  N Ե/1531-19 | Առաջարկություններ չունի: |  |  |
|  | Մարդու իրավունքների պաշտպան  04.09.2019թ.  N 01/13.3/4494-19 | 1. Նախագծի 1-ին հոդվածով սահմանվում է ՀՀ քաղաքացիական օրենսգիրքը լրացնել 1086.1-ին հոդվածով, որի համաձայն՝ աշխատողի կյանքին կամ առողջությանը պատճառված վնասի համար սահմանված կարգով պատասխանատու ճանաչված իրավաբանական անձի լուծարման կամ ֆիզիկական անձի գործունեության դադարեցման դեպքում, եթե տուժողը չի ստանում Քաղաքացիական օրենսգրքի 1086-րդ հոդվածի 2-րդ մասով նախատեսված վճարները՝ կյանքին կամ առողջությանը պատճառված վնասի հատուցումը կատարվում է պետական բյուջեի միջոցների հաշվին՝ Հայաստանի Հանրապետության կառավարության կողմից լիազորված մարմնի միջոցով։ Ըստ լրացվող 1086.1-ին հոդվածի 2-րդ մասի՝ 1086.1 հոդվածով նախատեսված հատուցումը կատարվում է դիմելուն նախորդած երեք տարիների համար միանվագ, և այնուհետ ամենամսյա վճարումների տեսքով:   Խնդիրն այն է, որ 1086.1-ին հոդվածով պետական բյուջեից հատուցումը միայն երեք տարիների համար նախատեսելու նպատակը և սկզբունքը պարզ չէ: Նշված երեք տարիների սահմանափակման հարցին անդրադարձ չի կատարվել Նախագծին կից ներկայացված հիմնավորմամբ:  Քաղաքացիական օրենսգրքի լրացվող՝ «Վնաս պատճառելու հետևանքով ծագած պարտավորություններ» վերտառությամբ գլխի ուսումնասիրությունը թույլ է տալիս եզրակացնել, որ խնդրո առարկա եռամյա ժամկետը բխում է նույն գլխով ամրագրված կարգավորումների տրամաբանությունից: Օրինակ՝ Քաղաքացիական օրենսգրքի 1085-րդ հոդվածի 1-ին մասի համաձայն՝ վնասի հատուցումը` կապված տուժողի աշխատունակության նվազելու կամ մահվան հետ, կատարվում է ամենամսյա վճարներով: *Հարգելի պատճառների առկայության դեպքում դատարանը, վնաս պատճառողի հնարավորությունների հաշվառմամբ, կարող է վնասի հատուցման իրավունք ունեցող քաղաքացու պահանջով նրան տրվելիք վճարները հատկացնել միանվագ, բայց ոչ ավելի, քան երեք տարվա համար:*  Նշյալ հոդվածի կարգավորումների պարագայում ստացվում է, որ անձը, ով նման իրավունք է ունեցել, սակայն չի դիմել վնասի հատուցման համար, ապա հարգելի պատճառի առկայության դեպքում դատարանը կարող է նրան տրվելիք վճարները հատկացնել միանվագ, բայց ոչ ավել, քան երեք տարվա համար: Նշված դեպքում անձը, փաստորեն, ունեցել է նման իրավունք, սակայն չի դիմել վնասի հատուցման համար, ուստի, վնասի հատուցման հնարավորություն ընձեռելով, դրա ստացման հնարավորության վերականգնման հետ մեկտեղ սահմանվել է եռամյա ժամկետ: Նախագծով առաջարկվող կարգավորման պարագայում իրավիճակը տարբերվում է վերոհիշյալ օրինակից, քանի որ անձը չի ունեցել այդ իրավունքը, որն օրենսդիրը Նախագծի ընդունմամբ սահմանում է:  Բացի այդ, պետք է նշել, որ Կոնվենցիաների և առաջարկությունների կիրառման վերաբերյալ փորձագետների հանձնաժողովի՝ Առևտրի միջազգային կազմակերպության 17-րդ կոնվենցիայի կիրարկման վերաբերյալ 2013, 2015 և 2018 թվականների դիտարկմամբ անդրադառնալով աշխատողի կյանքին կամ առողջությանը պատճառված վնասի համար վճարների փոխհատուցման խնդրին՝ սահմանել է, որ գործատուի կամ ապահովագրողի անվճարունակության դեպքում աշխատողներին փոխհատուցումը պետք է վճարվի բոլոր դեպքերում և պետությունը առանց հետագա հապաղման պետք է ձեռնարկի անհրաժեշտ միջոցներ կյանքին կամ առողջությանը պատճառված վնասի հատուցման նպատակով:  Վերոգրյալի հաշվառմամբ՝ առաջարկում ենք քննարկել վնասի հատուցման դիմելուն նախորդած միայն երեք տարիների համար միանվագ վճարելու համար ավելի երկար ժամանակահատված սահմանելու հնարավորությունը:   1. Նախագծի 1-ին հոդվածով սահմանվում է ՀՀ քաղաքացիական օրենսգիրքը լրացնել 1086.1-ին հոդվածով, որի համաձայն՝ աշխատողի կյանքին կամ առողջությանը պատճառված վնասի համար սահմանված կարգով պատասխանատու ճանաչված իրավաբանական անձի լուծարման կամ ֆիզիկական անձի գործունեության դադարեցման դեպքում, եթե տուժողը չի ստանում Քաղաքացիական օրենսգրքի 1086-րդ հոդվածի 2-րդ մասով նախատեսված վճարները՝ կյանքին կամ առողջությանը պատճառված վնասի հատուցումը կատարվում է պետական բյուջեի միջոցների հաշվին՝ Հայաստանի Հանրապետության կառավարության կողմից լիազորված մարմնի միջոցով։   Նման ձևակերպման պարագայում պարզ չէ, թե ինչ է ենթադրում «տուժողը չի ստանում Քաղաքացիական օրենսգրքի 1086-րդ հոդվածի 2-րդ մասով նախատեսված վճարները» կարգավորումը: Մասնավորապես՝ գործնականում տուժողի վճարների չստանալն ինչպես է դրսևորվելու, որ պարագայում վճարները կհամարվեն չստացված, արդյոք մասնակի ստացման դեպքերը Նախագծով ամրագրված կարգավորման առարկայի ներքո են: Այս բոլոր հարցերին անդրադարձ չի կատարվել Նախագծին կից ներկայացված հիմնավորմամբ, ուստի, հստակ չէ սահմանված կարգավորումներն ինչ շրջանակ են ենթադրելու:  Ելնելով վերագրյալից՝ առաջարկում ենք հստակեցնել Նախագծի 1-ին հոդվածով սահմանված աշխատողի կյանքին կամ առողջությանը պատճառված վնասի համար սահմանված կարգով պատասխանատու ճանաչված իրավաբանական անձի լուծարման կամ ֆիզիկական անձի գործունեության դադարեցման դեպքում, տուժողի՝ Քաղաքացիական օրենսգրքի 1086-րդ հոդվածի 2-րդ մասով նախատեսված վճարների չստանալու հարցը, որպեսզի պետական բյուջեի միջոցների հաշվին վնասի հատուց իրականացվի բոլոր հնարավոր դեպքերում:   1. Աշխատավայրում աշխատողի կյանքին կամ առողջությանը պատճառված վնասի դեպքում սոցիալական ապահովության իրավունքի սահմանափակման խնդիրի մասին տարիներ շարունակ բարձրաձայնվում է Մարդու իրավունքների պաշտպանի զեկույցներում և տարեկան հաղորդումներում, որոնց վերաբերյալ Մարդու իրավունքների պաշտպանի աշխատակազմը շարունակաբար բողոքներ է ստանում:   Բողոք ներկայացրած անձիք մշտապես բարձրացնում են ոչ միայն պետական միջոցներով վնասի հատուցման հնարավորության բացակայության, այլև ՀՀ կառավարության 1992 թվականի նոյեմբերի 15-ի թիվ 579 որոշմամբ սահմանված աշխատողների աշխատանքային պարտականությունների կատարման հետ կապված խեղման հետևանքով պատճառված վնասի` ՀՀ նվազագույն ամսական աշխատավարձի 20 տոկոսի չափով հաշվարկվող և վճարվող գումարի փոխհատուցման չափը բարձրացնելու հարցը:  Հարկ է նկատել, որ ՀՀ կառավարության 1992 թվականի նոյեմբերի 15-ի «Ձեռնարկությունների, հիմնարկների ու կազմակերպությունների (անկախ սեփականության ձևից) աշխատողներին աշխատանքային պարտականությունների հետ կապված խեղման, մասնագիտական հիվանդության և առողջապահության այլ վնասման հետևանքով պատճառված վնասի փոխհատուցման կարգի մասին կանոնները հաստատելու մասին» թիվ 579-Ն որոշման մեջ փոփոխությունները վերջին անգամ կատարվել են 2004 թվականին, ՀՀ նվազագույն ամսական աշխատավարձի 20 տոկոսի չափով հաշվարկվող և վճարվող գումարի փոխհատուցման չափը բարձրացնելուն ուղղված փոփոխություններ չեն կատարվել, ինչը չի բխում իրենց սեփական կարիքները հոգալ չկարողացող անձանց համար բավարար կենսամակարդակ ապահովելու և նրանց սոցիալական ապահովմանն ուղղված պետության կողմից համալիր միջոցառումներ իրականացնելու պահանջից:  Միջազգային փաստաթղթերի ուսումնասիրությունը ցույց է տալիս, որ նման դեպքերում հստակ պետք է ապահովվի անձի սոցիալական երաշխիքներից օգտվելու իրավունքը, պետության կողմից հստակ կանոնակարգեր պետք է սահմանվեն այդ իրավունքների իրականացման ապահովման նպատակով, ինչը վկայակոչված է նաև Նախագծին կից ներկայացված հիմնավորմամբ: «Արտադրական պատահարների դեպքում աշխատողներին փոխհատուցելու մասին» 1925 թվականի կոնվենցիայի 8-րդ հոդվածի համաձայն՝ ազգային օրենսդրությունը անհրաժեշտության դեպքում նախատեսում է վերահսկողության միջոցներ, ինչպես նաև վերանայման մեթոդներ:  Նախագծին կից ներկայացված հիմնավորման և այլ տեղեկանքների համաձայն՝ նախանշվել է, որ Նախագծի ընդունմանը հաջորդելու է ենթաօրենսդրական ակտի ընդունում, ինչն առաջ է բերելու վերոհիշյալ ակտերի փոփոխություն կամ անգամ վերացում: Հաշվի առնելով ենթաօրենսդրական ակտի ընդունման նախատեսումը՝ առաջարկում ենք քննարկել 1992 թվականի նոյեմբերի 15-ի թիվ 579 որոշմամբ սահմանված աշխատանքի վայրում աշխատողների կյանքին կամ առողջությանը պատճառված վնասի (դժբախտ դեպքերի և մասնագիտական հիվանդությունների դեպքում) փոխհատուցման կարգի վերանայման և վճարվող գումարի փոխհատուցման չափի բարձրացման հարցը: | 1. Ընդունվել է։  2. Ընդունվել է ի գիտություն։ Նախագծի 1-ին հոդվածում նշված «տուժողը չի ստանում Քաղաքացիական օրենսգրքի 1086-րդ հոդվածի 2-րդ մասով նախատեսված վճարները» արտահայտությունն անհրաժեշտ է հասկանալ ուղղակի՝ բառացի իմաստով։ Այսինքն, ներկայացված պայմանը ներառում է տուժողի կողմից պատասխանատու ճանաչված գործատուի լուծարման դեպքում կապիտալացված վճարները ստացված լինելու, չլինելու և մասնակի ստացված լինելու դեպքերը. միակ պայմանը՝ տուժողի կողմից դիմելու պահին փոխհատուցում չստանալն է, այդ թվում՝ մասնակի։ Ըստ էության, առաջարկվող կարգավորումը, ընդունվելու դեպքում, չի տարածվի միայն այն անձանց վրա, ովքեր համաձայն ՀՀ կառավարության 2009 թվականի հուլիսի 23-ի N 914-Ն որոշման հավելվածի 16-րդ կետի՝ ստանում են համապատասխան վճարները Աշխատանքի և սոցիալական հարցերի նախարարության սոցիալական ապահովության ծառայությունից։ Հարկ ենք համարում նաև նշել, որ օրինագծի ընդունման դեպքում բոլոր նմանատիպ հարցերը կհստակեցվեն և կկարգավորվեն համապատասխան ենթաօրենսդրական ակտով։  3. Ընդունվել է ի գիտություն։ Օրինագծի ընդունման դեպքում փոխհատուցման չափերի բարձրացման հարցը կքննարկվի պետական բյուջեի հնարավորությունների շրջանակներում։ | Նախագծի հիմնավորումը լրամշակվել է։ Միաժամանակ տեղեկացնում ենք, որ դիմելուն նախորդած երեք տարիների համար միանվագ հատուցում կատարելը պայմանավորված է Քաղաքացիական օրենսգրքի ոչ թե 1085-րդ հոդվածով, այլ՝ 344-րդ հոդվածով, համաձայն որի՝ «Հայցային վաղեմությունը չի տարածվում (…) 3) քաղաքացու կյանքին կամ առողջությանը պատճառված վնասը հատուցելու պահանջների վրա: Սակայն նման վնասի հատուցման իրավունքի ծագման պահից երեք տարի անցնելուց հետո ներկայացված պահանջներն անցյալ ժամանակի համար բավարարվում են ոչ ավելի, քան հայցի ներկայացմանը նախորդած երեք տարիների համար.»։ |
|  | Հայաստանի արհմիությունների կոնֆեդերացիա  19.08.2019թ.  N 05-01/39 | Առաջարկություններ և դիտողություններ չունեն: |  |  |
|  | Հայաստանի գործատուների հանրապետական միություն  19.08.2019թ. N 109 | Առաջարկություններ և դիտողություններ չկան: |  |  |
|  | Արդարադատության նախարարություն  31.10.2019թ.  N 01/27.2/24463-2019 | Նախագծի 1-ին հոդվածով նախատեսվում է ՀՀ քաղաքացիական օրենսգիրքը լրացնել 1086.1 հոդվածով, որի համաձայն նախատեսվում է աշխատողի կյանքին կամ առողջությանը պատճառված վնասի համար սահմանված կարգով պատասխանատու ճանաչված իրավաբանական անձի լուծարման կամ ֆիզիկական անձի գործունեության դադարեցման դեպքում, եթե տուժողը չի ստանում սույն օրենսգրքի 1086-րդ հոդվածի 2-րդ մասով նախատեսված վճարները՝ կյանքին կամ առողջությանը պատճառված վնասի հատուցումը կատարել պետական բյուջեի միջոցների հաշվին՝ Հայաստանի Հանրապետության կառավարության կողմից լիազորված մարմնի միջոցով:  ՀՀ քաղաքացիական օրենսգրքի 1086-րդ հոդվածի 2-րդ մասի համաձայն կյանքին կամ առողջությանը պատճառված վնասի համար սահմանված կարգով պատասխանատու ճանաչված իրավաբանական անձի լուծարման դեպքում համապատասխան վճարներն օրենքով կամ այլ իրավական ակտերով սահմանված կանոններով կապիտալացվում են՝ դրանք տուժողին ներկայացնելու համար:  Ինչպես հայտնի է, պատասխանաու իրավաբանական անձի լուծարման դեպքում համապատասխան վճարների կապիտալացման հետ կապված հարաբերությունները կարգավորվում են «Կյանքին կամ առողջությանը պատճառված վնասի համար՝ սահմանված կարգով պատասխանատու ճանաչված իրավաբանական անձի լուծարման կամ սնանկ ճանաչման դեպքում համապատասխան վճարների կապիտալացման և դրանք տուժողին վճարելու կարգը հաստատելու մասին» ՀՀ կառավարության 2009 թվականի հուլիսի 23-ի N 914-Ն որոշմամբ: Վերջինիս 14-րդ կետի համաձայն եթե կյանքին կամ առողջությանը պատճառված վնասի համար` սահմանված կարգով պատասխանատու ճանաչված իրավաբանական անձի դրամական միջոցները չեն բավարարում հաշվարկված գումարներն ամբողջությամբ, սույն կարգի պահանջներին համապատասխան, քաղաքացիներին վճարելու կամ կապիտալացնելու համար, ապա իրավաբանական անձի լուծարման հանձնաժողովը (լուծարողը) առկա միջոցները բաշխում է բավարարման ենթակա` կյանքին կամ առողջությանը պատճառված վնասի գծով պահանջների գումարներին համամասնորեն:  Գտնում ենք, որ նախագծի ընդունման նպատակահարմարությունն անհրաժեշտ է քննարկել ՀՀ քաղաքացիական օրենսգրքի որոշ դրույթների համատեքստում:  Այսպես, ՀՀ քաղաքացիական օրենսգրքի 64-րդ հոդվածը կարգավորում է իրավաբանական անձի վերակազմակերպման դեպքում իրավահաջորդության, այսինքն՝ իրավունքների և պարտականությունների փոխանցման հետ կապված հարաբերությունները: Սակայն իրավաբանական անձը կարող է դադարել նաև լուծարմամբ, այսինքն՝ առանց իրավունքները և պարտականությունները իրավահաջորդության կարգով այլ անձանց անցնելու: Տվյալ դեպքում իրավահաջորդություն տեղի չի ունենում, ինչը նշանակում է, որ լուծարված իրավաբանական անձը իր իրավունքները և պարտականությունները չի կարողանում փոխանցել որևէ այլ անձի, ինչը հանդիսանում է իրավաբանական անձի պարտավորությունների դադարման հիմք:  Բացի այդ ՀՀ քաղաքացիական օրենսգրքի 69-րդ հոդվածի համաձայն իրավաբանական անձի լուծարման դեպքում լուծարման հանձնաժողովն [http://www.azdarar.am](http://www.azdarar.am/) հասցեում գտնվող Հայաստանի Հանրապետության հրապարակային ծանուցումների պաշտոնական ինտերնետային կայքում հայտարարություն է զետեղում նրա լուծարման և պարտատերերի պահանջների ներկայացման կարգի ու ժամկետի մասին: Այդ ժամկետը չի կարող պակաս լինել երկու ամսից` սկսած լուծարման մասին հրապարակման պահից:  Լուծարման հանձնաժողովը միջոցներ է ձեռնարկում պարտատերերին հայտնաբերելու և դեբիտորական պարտքն ստանալու ուղղությամբ, ինչպես նաև պարտատերերին տեղեկացնում է իրավաբանական անձի լուծարման մասին:  Պարտատերերի կողմից պահանջների ներկայացման ժամկետի ավարտից հետո լուծարման հանձնաժողովը կազմում է լուծարման միջանկյալ հաշվեկշիռ, որը տեղեկություններ է պարունակում լուծարվող իրավաբանական անձի գույքի կազմի, պարտատերերի ներկայացրած պահանջների ցանկի, ինչպես նաև պահանջների քննարկման արդյունքների մասին:  Իսկ ՀՀ քաղաքացիական օրենսգրքի 70-րդ հոդվածի համաձայն իրավաբանական անձի լուծարման դեպքում երկրորդ հերթին բավարարվում են այն քաղաքացիների պահանջները, որոնց առջև լուծարվող իրավաբանական անձը պատասխանատվություն է կրում նրանց կյանքին կամ առողջությանը վնաս պատճառելու համար` համապատասխան պարբերական վճարումների կապիտալացման միջոցով: Լուծարման հանձնաժողովի կողմից մերժված պարտատերերի պահանջները, եթե պարտատերը հայցով չի դիմել դատարան, ինչպես նաև դատարանի վճռով մերժված պահանջները համարվում են մարված:  Մինչդեռ տվյալ դեպքում նախագծով ըստ էության պետության վրա դրվում է լուծարված իրավաբանական անձի իրավահաջորդ հանդիսանալու պարտականությունը, ինչը հակասում է ՀՀ քաղաքացիական օրենսգրքի 64-րդ հոդվածին:  Եվ այս լրացումը նախատեսվում է կատարել այն դեպքում, երբ պետությունը, ըստ նախագծի, հանդես է գալիս որպես հանրային իրավունքի սուբյեկտ, և ոչ թե այլ անձ, քանի որ ՀՀ քաղաքացիական օրենսգրքի 128-րդ հոդվածի համաձայն Հայաստանի Հանրապետությունը և համայնքները քաղաքացիական օրենսդրությամբ ու այլ իրավական ակտերով կարգավորվող հարաբերություններում հանդես են գալիս այդ հարաբերությունների մյուս մասնակիցների՝ քաղաքացիների և իրավաբանական անձանց հետ հավասար հիմունքներով: Այսինքն՝ պետությունը՝ որպես հանրային իրավունքի սուբյեկտ, առավել ևս չի կարող հանդիսանալ որևէ իրավաբանական անձի իրավահաջորդ:  Բացի այդ պետությունը չի կարող պատասխանատվություն կրել իրավունքի տարբեր սուբյեկտների պարտավորություններով: Պետությունը ոչ թե պարտավոր է, այլ կարող է **որոշ դեպքերում** օրենքով հստակորեն կանխորոշված շրջանակներում **որոշ սուբյեկտների** տրամադրել դրամական աջակցություն՝ որպես հանրային իրավունքի սուբյեկտ:  Պետք է նկատի ունենալ նաև այն հանգամանքը, որ «Ձեռնարկությունների, հիմնարկների ու կազմակերպությունների (անկախ սեփականության ձևից) աշխատողներին աշխատանքային պարտականությունների կատարման հետ կապված խեղման, մասնագիտական հիվանդության և առողջության այլ վնասման հետևանքով պատճառված վնասի փոխհատուցման կարգի մասին կանոնները հաստատելու մասին» ՀՀ Կառավարության 1992 թվականի նոյմեբերի 15-ի N 579 որոշման` նախկինում գործող 16-րդ կետի համաձայն Կազմակերպության լուծարման կամ վերակառուցման հետևանքով նրա գործունեության դադարեցման դեպքում վնասը փոխհատուցում է (վնասի փոխհատուցումը շարունակում է) նրա իրավահաջորդը, իսկ վերջինիս բացակայության դեպքում` սոցիալական ապահովության մարմինը` պետական բյուջեի հաշվին:  Ուստի պետք է հաշվի առնել, որ տվյալ որոշումն ընդունվել էր դեռևս 1992 թվականին, երբ հետխորհրդային Հայաստանի Հանրապետությունում դեռևս չկար առևտրային կազմակերպությունների այնչափ մեծաքանակություն, որքան ներկայում: Ուստի պատահական չէր 2004 թվականի հուլիսի 22-ին ՀՀ կառավարության 1094-Ն որոշմամբ այդ կետի ուժը կորցրած ճանաչելը:  Բացի այդ վերանայված սոցիալական խարտիայի 12-րդ հոդվածի 1-ին և 3-րդ մասերի համաձայն սոցիալական ապահովության իրավունքի արդյունավետ կիրառումն ապահովելու նպատակով Կողմերը պարտավորվում են հաստատել սոցիալական ապահովության համակարգ կամ այն պահպանել, փորձել սոցիալական ապահովության համակարգը աստիճանաբար բարձրացնել ավելի բարձր մակարդակի: Գտնում ենք, որ այն հանգամանքը, որ Հայաստանի Հանրապետությունում պետությունը լիակատար պատասխանատվություն չի կրում այլ անձանց պարտավորություներով, հակասության մեջ չի մտնում վերանայված սոցիալական խարտիայի դրույթների հետ:  Նախագծին կից ներկայացված հիմնավորման համաձայն նախագծի ընդունումը պայմանավորված է ՀՀ ստանձնած միջազգային պարտավորություններով: Մասնավորապես, «Արտադրական պատահարների դեպքում աշխատողներին փոխհատուցելու մասին» Աշխատանքի միջազգային կազմակերպության թիվ 17 կոնվենցիայի 11-րդ հոդվածի համաձայն՝ ազգային օրենսդրությունը, հաշվի առնելով ազգային առանձնահատկությունները, նախատեսում է դրույթներ, որոնք գործատուի կամ ապահովագրողի անվճարունակության դեպքում բոլոր հանգամանքներում առավել համարժեք կերպով կապահովեն փոխհատուցման վճարումը պատահարից տուժածներին կամ, մահվան դեպքում, նրանց խնամքի տակ գտնվող անձանց:  Այս առումով գտնում ենք, որ Հայատանի Հանրապետությունը որդեգրել է պետական աջակցություն տրամադրելու քաղաքականությունը:  Հետևաբար գտնում ենք, որ նախագծի կարգավորումների համաձայն պետության վրա կդրվի անհամաչափ ծանր բեռ:  Ելնելով վերոգրյալից՝ գտնում ենք, որ նախագծի ընդունման անհրաժեշտությունը բացակայում է: | Չի ընդունվել: ՀՀ քաղաքացիական օրենսգրքի 1086-րդ հոդվածի կարգավորման համաձայն՝ կյանքին կամ առողջությանը պատճառված վնասի համար սահմանված կարգով պատասխանատու ճանաչված իրավաբանական անձի վերակազմակերպման դեպքում համապատասխան հատուցում վճարելու պարտականությունը կրում է նրա իրավահաջորդը: Նրան ներկայացվում են վնասի հատուցման մասին պահանջները:  Նշված հոդվածի 2-րդ մասի համաձայն՝ կյանքին կամ առողջությանը պատճառված վնասի համար սահմանված կարգով պատասխանատու ճանաչված իրավաբանական անձի լուծարման դեպքում համապատասխան վճարներն օրենքով կամ այլ իրավական ակտերով սահմանված կանոններով կապիտալացվում են` դրանք տուժողին վճարելու համար:  Կյանքին կամ առողջությանը պատճառված վնասի համար հատուցում կատարելու պարտականություն կրող կազմակերպության բացակայության դեպքերում վնասի հատուցման **հարցերը ՀՀ քաղաքացիական օրենսգրքով չեն կարգավորվում:**  ՀՀ օրենսդրական գործող կարգավորումների շրջանակներում ներկայում կարգավորումից դուրս են մնում աշխատանքի վայրում դժբախտ դեպքերի և մասնագիտական հիվանդությունների արդյունքում այն անձանց կյանքին և առողջությանը պատճառված վնասի հատուցման խնդիրները, որոնց պատճառված վնասի համար պատասխանատու ճանաչված կազմակերպությունները լուծարվել են 2004 թվականի օգոստոսի 26-ից հետո (ՀՀ կառավարության 2004թ. հուլիսի 22-ի N 1094-Ն որոշումն ուժի մեջ մտնելուց հետո), որի հետևանքով վնասի հատուցումը չի շարունակվում:  Միաժամանակ, պետք է նշել նաև, որ մի շարք դեպքերում էլ՝ մինչև ՀՀ կառավարության **2004 թվականի** հուլիսի 22-ի N 1094-Ն որոշման ընդունումը՝ իրենց աշխատանքի ընթացքում վնաս ստացած աշխատողները, համապատասխան իրավակարգավորումների մասին տեղեկացված չլինելու պատճառով չեն դիմել սոցիալական ապահովության մարմին՝ երբ գործատուն լուծարվել է, և վերոնշյալ որոշումն ուժի մեջ մտնելուց հետո **որևէ փոխհատուցում ստանալու հնարավորություն չեն ունեցել և առ այսօր չունեն։**  Ներկայացված նախագիծն ուղղված է վերոնշյալ անձանց վնասի հատուցում ստանալու իրավունքի իրացման ապահովմանը:  Գտնում ենք, որ նախագիծը որևէ կերպ չի հակասում ՀՀ քաղաքացիական օրենսգրքի 64-րդ հոդվածի, քանի որ նախագծի նպատակը պետության վրա լուծարված իրավաբանական անձի իրավահաջորդ հանդիսանալու պարտականություն դնելը չէ, այլ նման կարգավորման անհրաժեշտությունը, որը քաղաքացիների վնասի հատուցում ստանալու արդարացի պահանջի բավարարումից բացի, բխում է նաև ՀՀ ստանձնած միջազգային պարտավորություններից:  Մասնավորապես.  Վերանայված եվրոպական սոցիալական խարտիայի 12-րդ հոդվածի 1-ին և 3-րդ մասերի համաձայն՝ սոցիալական ապահովության իրավունքի արդյունավետ կիրառումն ապահովելու նպատակով Կողմերը պարտավորվում են հաստատել սոցիալական ապահովության համակարգ կամ այն պահպանել, փորձել սոցիալական ապահովության համակարգը աստիճանաբար բարձրացնել ավելի բարձր մակարդակի:  Հարկ է նշել նաև, որ Հայաստանի Հանրապետությունը աշխատանքային պարտականությունների կատարման հետ կապված խեղումով, մաuնագիտական հիվանդությամբ կամ առողջության այլ վնաuումով աշխատողներին պատճառված վնաuի փոխհատուցման պարտավորություններ է ստանձնել նաև Աշխատանքի միջազգային կազմակերպության «Արտադրական պատահարների դեպքում աշխատողներին փոխհատուցելու մասին» թիվ 17, «Մասնագիտական հիանդությունների դեպքում աշխատողներին փոխհատուցման մասին» թիվ 18 կոնվենցիաներով, ինչպես նաև 1994 թվականի uեպտեմբերի 9-ին Մոuկվայում ԱՊՀ անդամ պետությունների կառավարությունների ղեկավարների uտորագրած «Աշխատանքային պարտականությունների կատարման հետ կապված խեղումով, մաuնագիտական հիվանդությամբ կամ առողջության այլ վնաuումով աշխատողներին պատճառված վնաuի փոխհատուցման իրավունքների փոխադարձ ճանաչման մաuին» համաձայնագրով:  Բարձրացված տեսակետի համատեքստում կարևոր ենք համարում նշել նաև, որ դեռևս 2016 թվականին, Վարչապետի 20.10.2016թ. N 02/14.8/15804-16 հանձնարարականի շրջանակներում, Արդարադատության նախարարությունը, անդրադառնալով «Արտադրական պատահարների դեպքում աշխատողներին փոխհատուցելու մասին» թիվ 17 կոնվենցիայի 11-րդ հոդվածին (որի համաձայն` ազգային օրենսդրությունը, հաշվի առնելով ազգային առանձնահատկությունները, նախատեսում է այնպիսի դրույթներ, որոնք գործատուի կամ ապահովագրողի անվճարունակության դեպքում բոլոր հանգամանքներում առավել համարժեք կերպով կապահովեն փոխհատուցման վճարումը պատահարից տուժածներին կամ, մահվան դեպքում, նրանց խնամքի տակ գտնվող անձանց), իր 01.11.2016թ. N 01/13999-16 գրությամբ նույնպես նշել է, որ կոնվենցիայի կիրարկման առումով առկա է ներպետական երկու օրենսդրական բաց.  «1) այն դեպքում, երբ անվճարունակ իրավաբանական անձի մոտ գույքը բավարար չէ վնասի հատուցման գումարների կապիտալացման համար, որպեսզի ապահովվեն առավել համարժեք կերպով փոխհատուցման վճարումները: Մինչդեռ, Կոնվենցիան նշում է, որ բոլոր հանգամանքներում առավել համարժեք կերպով կապահովեն փոխհատուցման վճարումը, այսինքն, տվյալ դեպքում պետք է ՀՀ օրենսդրությամբ նախատեսել, թե ինչ միջոցների հաշվին անձինք կստանան առավել համարժեք փոխհատուցում, եթե պարտապան իրավաբանական անձի գույքը բավարար չլինի.  2) այն դեպքում, երբ անվճարունակ իրավաբանական անձի գույքը գտնվում է վաճառքի (սակարկությունների) փուլում և տվյալ ժամանակահատվածում պարտատերերը փոխհատուցում չեն ստանում: Կոնվենցիան նշում է, որ գործատուի անվճարունակության դեպքում պետք է ապահովվեն համապատասխան փոխհատուցումները, իսկ անձն անվճարունակ է ճանաչվում դատարանի կողմից սնանկ ճանաչվելու պահից: Ուստի, հարց է ծագում, թե նշված պահից մինչև համապատասխան գույքի վաճառքը և համապատասխան կապիտալացումը, ինչպե՞ս և ինչ աղբյուրից պետք է քաղաքացին ստանա համապատասխան փոխհատուցումը:  Նշված երկու դեպքում էլ պետք է արձանագրել, որ Հայաստանի Հանրապետության կողմից պատշաճ չեն կիրարկվում Կոնվենցիայի դրույթները: Մասնավորապես, ստանձնած միջազգային պարտավորությունները իրագործելու նպատակով պետք է մշակվեն համապատասխան մեխանիզմներ, որոնք կապահովեն նշված դրույթների պատշաճ կիրարկումը և կապահովեն պատահարներից տուժած անձանց հնարավորինս համարժեք փոխհատուցումը:»: |  |
|  | Նախագիծը տեղադրվել է [www.e-draft.am](http://www.e-draft.am) կայքում՝ հանրային քննարկման նպատակով: | Նախագծի վերաբերյալ ներկայացվել է 1 առաջարկություն: | Ներկայացված առաջարկութան վերաբերյալ ամփոփաթերթը կցված է փաթեթում: |  |